47 personer er nu smittet med coronavirus på Færøerne.

Det oplyser Færøernes landslæge, Lars Fodgaard Møller, på landsstyrets hjemmeside om coronavirus.

Det er mere end en fordobling af smittede siden i går, hvor 18 var smittet. I alt er 247 personer i karantæne, mens 703 personer er blevet testet for coronavirus på Færøerne.

Politi indfører grænsekontrol

Tirsdag morgen har færøsk politi indført midlertidig grænsekontrol i stil med den danske grænsekontrol, skriver politiet i en pressemeddelelse.

LÆS OGSÅ 18 smittet med coronavirus på Færøerne

Rejsende, der ikke kan vise dokumentation for at bo eller arbejde på Færøerne, eller som ikke har et anerkendelsesværdigt formål med deres rejse, vil blive nægtet adgang til Færøerne.

Det samme gælder indrejse i Grønland. Heller ikke her i landet kan man komme ind uden et anderkendelsesværdigt formål. Grønlændere og danske statsborgere kan dog fortsat rejse til Grønland.

Et anerkendelsesværdigt formål kan være at bringe varer til eller fra Færøerne eller Grønland, besøge alvorligt syge eller døende familiemedlemmer eller for at tage sig af et plejebarn.

Flyselskaber stopper flyvninger

Grænsekontrol eller ej, så bliver der ikke mange muligheder for at komme til Færøerne.

Flyselskabet SAS har annonceret, at de stopper store dele af deres flyvninger i hele verden, fordi der ikke længere er efterspørgsel på at flyve på grund af coronavirus og myndighedernes restriktioner.

LÆS OGSÅ Naalakkersuisut vil stadig ikke lukke flyforbindelsen til Danmark

Fra onsdag stopper SAS sine flyvninger mellem Færøerne og Danmark på ubestemt tid, skriver netmediet local.fo.

Også det færøske flyselskab, Atlantic Airways har droslet kraftigt ned på flyvningerne til og fra Færøerne frem til den 13. april.

Epidemikommission fraråder alle unødvendige rejser

Flyselskabet har fortsat flyvninger, der prioriterer pladser til blandt andet sygetransport og folk, der arbejder udenfor Færøerne.

Mandag blev det første tilfælde af coronasmitte registreret i Grønland. Naalakkersuisut har dog endnu ikke valgt at begrænse atlantflyvningerne til og fra Grønland.

Men Epidemikommissionen fraråder på det kraftigste alle flyrejser, der ikke er strengt nødvendige - både internt i Grønland og internationalt.